Document ID: 32011R0230

A BIZOTTSÁG 230/2011/EU RENDELETE
(2011. március 9.)
a Norvégiából származó egyes mezőgazdasági és halászati termékekre vonatkozó uniós vámkontingensekről szóló 992/95/EK tanácsi rendelet módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a Norvégiából származó egyes mezőgazdasági és halászati termékek közösségi vámkontingenseinek megnyitásáról és kezeléséről szóló, 1995. április 10-i 992/95/EK tanácsi rendeletre (1) és különösen annak 5. cikke (1) bekezdésének a) és b) pontjára,
mivel:
(1)
2009-ben lezárultak a tárgyalások az Európai Gazdasági Közösség és a Norvég Királyság között létrejött megállapodáshoz csatolandó, egyes halaknak és halászati termékeknek az Európai Unióba történő behozatalára a 2009-2014 közötti időszakban alkalmazandó különleges rendelkezéseket megállapító kiegészítő jegyzőkönyvvel (a továbbiakban: kiegészítő jegyzőkönyv) kapcsolatban.
(2)
Az Európai Unió, Izland, Liechtenstein és Norvégia között a 2009-2014 közötti időszakra vonatkozó EGT Finanszírozási Mechanizmusról szóló megállapodás, az Európai Unió és Norvégia közötti 2009-2014 közötti időszakra vonatkozó Norvég Finanszírozási Mechanizmusról szóló megállapodás, az Európai Gazdasági Közösség és Izland közötti megállapodás egyes halak és halászati termékek Európai Unióba történő behozatalára 2009-2014 között alkalmazandó különleges rendelkezésekről szóló kiegészítő jegyzőkönyvének, valamint az Európai Gazdasági Közösség és Norvégia közötti megállapodás egyes halak és halászati termékek Európai Unióba történő behozatalára 2009-2014 között alkalmazandó különleges rendelkezésekről szóló kiegészítő jegyzőkönyvének aláírásáról és ideiglenes alkalmazásáról szóló, 2010. július 26-i 2010/674/EU tanácsi határozat (2) felhatalmazást adott a kiegészítő jegyzőkönyvnek az Európai Unió nevében történő aláírására, és rendelkezett annak ideiglenes alkalmazásáról.
(3)
A kiegészítő jegyzőkönyv új éves vámmentes vámkontingenseket állapít meg egyes Norvégiából származó halaknak és halászati termékeknek az Európai Unióba történő behozatalára vonatkozóan.
(4)
A kiegészítő jegyzőkönyv értelmében az azon vámmentes vámkontingensek szerinti mennyiségeket, amelyeket Norvégia számára a 2009. május 1-jétől2011. március 1-jéig terjedő időszakra meg kellett volna nyitni, egyenlő részekre fel kell osztani, és a jegyzőkönyv alkalmazási időszakából hátralévő időszakra éves szinten allokálni kell.
(5)
A kiegészítő jegyzőkönyvben előírt új vámkontingensek bevezetése a 992/95/EK rendelet módosítását igényli.
(6)
A 992/95/EK rendeletben a határparitásos árak helyett a halászati és akvakultúra-termékek piacának közös szervezéséről szóló, 1999. december 17-i 104/2000/EK tanácsi rendelet (3) szerinti bevallott vámértékre helyénvaló utalni, továbbá indokolt a kiegészítő jegyzőkönyvben megállapított kedvezmények igénybevételének feltételéül szabni, hogy a bevallott vámértéknek legalább egyenlőnek kell lennie az említett rendelet alapján rögzített vagy rögzítendő mindenkori referenciaárral.
(7)
Az EK-Norvégia vegyes bizottság 2005. december 20-i 1/2005 határozata (4) módosította az Európai Gazdasági Közösség és a Norvég Királyság közötti megállapodáshoz a származó termék fogalmának meghatározása és az igazgatási együttműködés módszerei tárgyában csatolt 3. jegyzőkönyvet. Ennek megfelelően kifejezetten elő kell írni, hogy a 3. jegyzőkönyvet a 2005-ben elfogadott módosítás szerinti változatában kell alkalmazni.
(8)
Az egyértelműség érdekében - tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletben (5) megállapított Kombinált Nómenklatúra szerinti kódok, valamint a TARIC-albontások változásaira - a 992/95/EK rendelet I. és II. mellékletének szövegét helyénvaló teljes egészében újból megállapítani.
(9)
Mivel több olyan vámkontingens is van, amely ugyanarra a termékre és ugyanarra az időszakra vonatkozik, az egyértelműség érdekében indokolt ezeket a vámkontingenseket egyesíteni.
(10)
A 992/95/EK rendeletet mindezeknek megfelelően módosítani kell.
(11)
A 2010/674/EU határozatnak megfelelően az új vámkontingenseket 2011. március 1-jétől kell alkalmazni. Ezért indokolt, hogy e rendelet rendelkezéseit ugyanettől a naptól fogva kelljen alkalmazni.
(12)
Az e rendeletben előírt intézkedések összhangban vannak a Vámkódex Bizottság véleményével,
ELFOGADTA EZT A RENDELETET:
1. cikk
A 992/95/EK rendelet a következőképpen módosul:
1.
Az 1. cikk helyébe a következő szöveg lép:
„1. cikk
(1) A mellékletben felsorolt, Norvégiából származó termékek az Európai Unióban való szabad forgalomba bocsátásukkor az e rendeletben megállapított vámkontingensek keretein belül, az e rendeletben megállapított időszakokban és rendelkezések szerint vámmentességet élveznek.
(2) A mellékletben felsorolt halak és halászati termékek behozatala csak akkor történhet az (1) bekezdésben említett vámkontingensek felhasználásával, ha a bevallott vámérték legalább egyenlő a halászati és akvakultúra-termékek piacának közös szervezéséről szóló, 1999. december 17-i 104/2000/EK tanácsi rendelet (6) 29. cikke alapján rögzített vagy rögzítendő referenciaárral.
(3) Az Európai Gazdasági Közösség és a Norvég Királyság közötti megállapodáshoz a származó termék fogalmának meghatározása és az igazgatási együttműködés módszerei tárgyában csatolt, legutóbb az EK-Norvégia vegyes bizottság 2005. december 20-i 1/2005 határozatával (7) módosított 3. jegyzőkönyv rendelkezéseit alkalmazni kell.
(4) A 09.0710 és a 09.0712 tételszámú vámkontingens nem alkalmazható azokra az árukra, amelyeket február 15. és június 15. között jelentenek be szabad forgalomba bocsátásra. A 09.0714 tételszámú vámkontingens nem alkalmazható a 0304 99 23 KN-kód alá tartozó azon árukra, amelyeket február 15. és június 15. között jelentenek be szabad forgalomba bocsátásra.
2.
A 3. cikk második bekezdése helyébe a következő szöveg lép:
„A 2454/93/EGK rendelet 308c. cikkének (2) és (3) bekezdését azonban a 09.0702, a 09.0710, a 09.0712, a 09.0713, a 09.0714, a 09.0749 és a 09.0750 tételszámú vámkontingensekre nem kell alkalmazni.”
3.
Az I. és a II. melléklet helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2011. március 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. március 9-én.

Labels: 3
18
6